Νεκρός στο μπάνιο του ψυχιατρείου των φυλακών Κορυδαλλού βρέθηκε ο Θεόφιλος Σεχίδης από συγκρατούμενούς του.

ADVERTISING

Σύμφωνα με πληροφορίες από το υπουργείο Δικαιοσύνης, πιθανή αιτία θανάτου είναι η ανακοπή καρδιάς, καθώς αντιμετώπιζε σοβαρά καρδιολογικά προβλήματα εδώ και χρόνια και λάμβανε φαρμακευτική αγωγή. Αναμένεται η ιατροδικαστική έκθεση για να επιβεβαιώσει το σενάριο.

Κατά τις ίδιες πηγές, ήταν υπέρβαρος και την ώρα του μπάνιου σήμερα το πρωί παρουσίασε δυσκολία αναπνοής. Μεταφέρθηκε αμέσως στο Νοσοκομείο Κρατουμένων όπου διαπιστώθηκε ο θάνατός του. Στο Ψυχιατρείο των Φυλακών Κορυδαλλού βρισκόταν από το 2001.

Ο Σεχίδης, είχε γίνει γνωστός στο πανελλήνιο τον Αύγουστο του 1996, όταν σε ηλικία 24 ετών είχε σκοτώσει και τεμαχίσει τα μέλη της οικογένειάς του στην Θάσο, πιστεύοντας πως είχαν συνωμοτήσει με σκοπό να τον σκοτώσουν.

Δικάστηκε στις 20 Ιουνίου του 1997 και καταδικάστηκε σε πέντε φορές ισόβια, ενώ στη συνέχεια μεταφέρθηκε στο Ψυχιατρείο των Φυλακών Κορυδαλλού. Το 2016 κατέθεσε αίτηση αποφυλάκισης, η οποία όμως δεν έγινε δεκτή.

Διαβάστε ακόμη: Μια ώρα στο Ψυχιατρείο των φυλακών Κορυδαλλού